戲簡樂長卿
作者：章甫
朝代：宋

paragraphs: 長卿談兵氣飄揚，半生漫趁槐花忙。
塵埃綠綺誰拂拭，雞羣野鶴空昂藏。
何必明經取青紫，請君囊書獻天子。
中原猶未息兵戈，萬里橫行丈夫事。
愞夫株守衡門裏，初無長鬚給薪水。
故舊經年絕尺書，烏鵲玩人頻送喜。
欲行萬里囊無錢，移牀且對薰風眠。
兒啼妻怒了不問，誦詩過午聲琅然。